Rahandusministeeriumi, Eestimaa Looduse Fondi ja Eesti Väärtpaberikeskuse pressiteade
24.01.2005, Loobu paberil teatistest
Rahandusministeerium, Eestimaa Looduse Fond ja Eesti Väärtpaberikeskus soovitavad loobuda paberil teatistest ja arvetest
Rahandusministeerium, Eestimaa Looduse Fond ja Eesti Väärtpaberikeskus (EVK) koos pankade ning investeerimisfondidega alustasid eelmise aasta lõpul kampaaniat, kutsudes inimesi üles loobuma paberil pensioniteatisest elektroonilise kasuks.
"Nii Eesti kui ka kogu Euroopa Liit on võtnud suuna administratiivse koormuse vähendamiseks ehk mitmesuguste kohustuste täitmine tuleb teha võimalikult lihtsaks, kiireks ja võimaldada lõppeesmärgi saavutamist minimaalsete kuludega," ütles rahandusminister Taavi Veskimägi.
"Arvestades interneti ja teiste elektrooniliste kanalite kasutuse aktiivsust Eestis, on meil terve hulk senikasutamata võimalusi säästa loodust ja raha ning seejuures muuta suhtlemine riigi- ja teiste asutustega oluliselt kiiremaks ja mugavamaks," ütles rahandusminister Taavi Veskimägi. "Tervitan ka käesolevat algatust, kuivõrd see puudutab ligi kolmandikku elanikkonnast ning annab head eeskuju nii asutustele, ettevõtetele kui eraisikutele."
Kogumispensioniga liitunud saavad igal aastal pensionikonto ülevaate posti teel. Eestis on pensioniteatise saamiseks soovi avaldanud üle 400 tuhande inimese. See tähendab umbes 5 tonni blankette ning ümbrikke igal aastal. Nii suure koguse paberi valmistamiseks kulub mitukümmend elujõulist puud ja rohkelt energiat, millele lisanduvad veel kohaletoimetamisega seotud kulud. Seepärast ühendasid Rahandusministeerium, Eestimaa Looduse Fond, Hansapank, Eesti Ühispank, Sampo Pank, Nordea Pank, Ergo Varahaldus, LHV ja Eesti Väärtpaberikeskus jõud, et läbi viia ühine teavituskampaania, eesmärgiga panna valikuavalduse esitajaid loobuma pensionikonto teatiste edastamisest paberkandjal. Koostöökokkulepe on vabatahtlik - osapooled annavad oma parima hetkel võimaliku panuse teavituskampaaniasse.
Loobudes paberteatisest, säästetakse puid ja energiat ning toetatakse Eesti loodusharidust - EVK annetab iga paberteatest loobuja nimel 3 krooni Eestimaa Looduse Fondile laste ja noorte loodushariduse edendamiseks.
"Loodusetunnetus ei teki pelgalt raamatuid lugedes. Vaja on minna loodusesse ja seal koos juhendajaga kuulata, katsuda, nuusutada, näha, kogeda, tundma õppida. Usume, et loodusteadlikud inimesed tegutsevad keskkonda säästvalt, seepärast peame loodushariduse kättesaadavust väga oluliseks," sõnas Toomas Trapido ELFist, kommenteerides kampaanias osalemist.
Lisaks looduse säästmisele on paberkandjal teatise asemel saadav elektrooniline teatis turvaline. Interneti autoriseerimiskanalites on kasutusel tugevad turvareeglid, samal ajal kui lihtkirjalikud teatised võivad aadressi muutudes või muudel asjaoludel sattuda valele isikule. Lisaks ei anna paberteatis ülevaadet pensionikontol tegelikult toimuvast. Paberil edastatakse ainult pensionikonto saldo. Konto väljavõtte ja detailse info saab Pensionikeskuse kodulehelt (www.pensionikeskus.ee), internetipangast või pangakontorist.
EVK tegevdirektor Kaidi Oone tõi välja, et: "Paberkandjal pensioniteatisest loobumisega saab Eesti Väärtpaberikeskus lüüa kaks kärbest ühe hoobiga - vähendada andmekaitse riske, et meie töödeldavad isikuandmed ei satuks vale isiku kätte, ja toetada loobujate abiga Eesti noorte loodusharidust."
Kampaania kodulehekülg ja digitaalselt allkirjastatud koostöökokkulepe: http://www.pensionikeskus.ee/e-teatis/ , sobiva kanali paberil teatisest loobumiseks saate valida: https://register.pensionikeskus.ee/
Lugupidamisega,
Tex Vertmann
Kommunikatsioonijuht
Tallinna Börs / Eesti Väärtpaberikeskus
Telefon: 640 8862, 526 7070
e-post: firstname.lastname@example.org